S-998/2011

Mál þetta, sem dómtekið var 18. október sl., er höfðað með ákæru lögreglustjórans á höfuðborgarsvæðinu, útgefinni 6. september 2011, á hendur J-kk-þgf H-kk-þgf, kt. 000000-0000, Melaheiði 13, Kópavogi „fyrir fíkniefnalagabrot, með því að hafa aðfaranótt laugardagsins 14. maí 2011, í leiguíbúð að Tjarnarbraut 3 í Hafnarfirði, haft í vörslum sínum í sölu og dreifingarskyni 49 kannabisplöntur og að hafa um nokkurt skeið fram til þess dags ræktað greindar plöntur.

Telst þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar 49 kannabisplöntur verði gerðar upptækar, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er einnig krafist upptöku á 2 gróðurhúsatjöldum ásamt botnum og stöngum, 4 fjöltengjum, 3 viftum, 2 loftdælum, 7 gróðurhúsalömpum, 4 loftsíum, 3 spennum, 1 töng og 8 plastílátum með áburði í, sem hald var lagt á, sbr. 7. mgr. 5. gr. sömu laga.“

Við þingfestingu málsins óskaði sækjandi eftir bókun um að af hálfu ákæruvalds væri fallið frá því að ræktun og vörslur ákærða á 49 kannabisplöntum hafi verið í sölu- og dreifingarskyni.

Um málavaxtalýsingu er skírskotað til ákæru og framangreindrar bókunar.

Ákærði játaði brot sitt skýlaust fyrir dóminum eins og því er lýst í ákæru að teknu tilliti til áðurgreindrar bókunar sækjanda. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir, að teknu tilliti til áðurgreindrar bókunar sækjanda, og er brot ákærða rétt heimfært til refsiákvæða í ákærunni.

Ákærði er fæddur 1989. Hinn 11. júní 2008 var ákærði dæmdur til greiðslu sektar og sviptur ökurétti vegna ölvunaraksturs og annarra minni umferðarlagabrota.

Við ákvörðun refsingar er litið til þess að ákærði hefur játað brot sitt greiðlega og er það virt honum til málsbóta. Refsing ákærða þykir hæfilega ákveðin fangelsi í 30 daga. Með hliðsjón af því að ákærði hefur ekki áður gerst sekur um fíkniefnalagabrot þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 49 kannabisplöntum, tveimur gróðurhúsatjöldum ásamt botnum og stöngum, fjórum fjöltengjum, þremur viftum, tveimur loftdælum, sjö gróðurhúsalömpum, fjórum loftsíum, þremur spennum, einni töng og átta plastílátum með áburði í.

Engan sakarkostnað leiddi af meðferð málsins.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, J-kk-nf H-kk-nf, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 49 kannabisplöntum, tveimur gróðurhúsatjöldum ásamt botnum og stöngum, fjórum fjöltengjum, þremur viftum, tveimur loftdælum, sjö gróðurhúsalömpum, fjórum loftsíum, þremur spennum, einni töng og átta plastílátum með áburði í.

R-kvk-nf B-kvk-nf